送宇文侍郎知廬州
作者：魏了翁
朝代：宋

paragraphs: 和戎八十年，尺箠不施寸。
彼方玄黄篚，此但青紫楦。
懷榮保妻子，是固人所賤。
或者倖邊功，橫行請十萬。
問學不素講，利欲所薰焮。
紅旗與黄紙，勇怯無定論。
淮浦唇大江，九重重分閫。
容臺少常伯，忠孝在寢飯。
帝謂吾先正，嘗遺蠟書恨。
汝今其聞孫，未報君父怨。
九旗下青冥，往爲忠義勸。
再拜亟祗命，當仁不敢遜。
黄金絡馬頭，茸纛立憲憲。
先聲劘塞垣，虜師不足遁。
鄰里會方山，踈余且有獻。
裴相昔守淮，董師征洄郾。
兵端寔蔡啟，深入非始願。
况今狃承平，士氣方曼曼。
民力苦剜創，帥債未折券。
如弱者禦盜，高墉守關楗。
破羌趙營田，勝楚何繕堰。
但當强精神，勿與角勇健。
功名不入眼，兩鬭待其困。
却携令名歸，太平待公建。